AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindimas ir tikslai

Šis aiškinamasis memorandumas pridedamas prie pasiūlymo dėl Europos Parlamento ir Tarybos Reglamento, kuriuo iš dalies keičiamas 2014 m. liepos 23 d. Europos Parlamento ir Tarybos Reglamentas (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje (eIDAS). Šia teisine priemone tarpvalstybinio naudojimo tikslais siekiama:

–suteikti prieigą prie itin saugių ir patikimų elektroninės tapatybės sprendimų,

–užtikrinti, kad teikiant viešąsias ir privačias paslaugas būtų galima kliautis patikimais ir saugiais skaitmeninės tapatybės sprendimais;

–užtikrinti, kad fiziniai ir juridiniai asmenys turėtų teisę naudotis skaitmeninės tapatybės sprendimais,

–užtikrinti, kad šie sprendimai būtų susieti su įvairiais požymiais ir suteiktų galimybę tikslingai dalytis tapatybės duomenimis tik tiek, kiek reikia konkrečiai prašomai paslaugai,

–užtikrinti kvalifikuotų patikimumo užtikrinimo paslaugų pripažinimą Europos Sąjungoje ir vienodas jų teikimo sąlygas.

Rinkoje randasi nauja aplinka, kurioje daugiau dėmesio skiriama ne nelanksčių skaitmeninių tapatybių teikimui ir naudojimui, o specialių su tomis tapatybėmis susijusių požymių teikimui ir naudojimui. Vis dažniau prireikia elektroninės tapatybės sprendimų, kuriuose šios galimybės įgyvendintos užtikrinant didesnį efektyvumą ir aukštą pasitikėjimo lygį visoje ES tiek privačiajame, tiek viešajame sektoriuje, pasikliaujant poreikiu nustatyti ir įrodyti naudotojų tapatybę remiantis aukštu patikinimo lygiu.

Įvertinus eIDAS reglamentą paaiškėjo, kad dabartiniame reglamente nepakankamai dėmesio skiriama šiems naujiems rinkos poreikiams, daugiausia dėl to, kad jis taikomas tik viešajame sektoriuje, ribotų galimybių ir sudėtingumo privačių internetinių paslaugų teikėjams prisijungti prie sistemos, nepakankamo e. ID sprendimų, apie kuriuos pranešta, prieinamumo visose valstybėse narėse ir lankstumo palaikant įvairius naudojimo atvejus stokos. Be to, kadangi eIDAS reglamentas netaikomas tam tikriems tapatybės sprendimams, kaip antai tiems, kuriuos siūlo socialinių tinklų teikėjai ir finansų įstaigos, kyla susirūpinimas dėl privatumo ir duomenų apsaugos. Jie negali veiksmingai reaguoti į naujus rinkos poreikius ir stokoja tarpvalstybinės aprėpties, kad galėtų tenkinti konkrečius sektorių poreikius, kai atpažintis yra jautrus klausimas ir būtinas aukštas tikrumo lygis.

2018 m. rugsėjo mėn. įsigaliojus reglamento daliai dėl e. ID, tik 14 valstybių narių pranešė apie bent vieną e. ID schemą. Todėl tik 59 proc. ES gyventojų turi prieigą prie patikimų ir saugių e. ID schemų tarpvalstybiniu mastu. Tik 7 schemos yra visiškai mobilios ir atitinka dabartinius naudotojų lūkesčius. Visapusiškai veikia ne visi techniniai mazgai, skirti prijungimui prie eIDAS sąveikumo sistemos užtikrinti, todėl tarpvalstybinė prieiga yra ribota; per eIDAS tinklą iš kitų valstybių galima naudotis tik labai nedaug valstybiniu mastu prieinamų viešųjų internetinių paslaugų.

Pasiūlius Europos skaitmeninės tapatybės sistemą, grindžiamą dabartinės sistemos peržiūra, iki 2030 m. bent 80 proc. piliečių turėtų galėti naudotis skaitmeniniu ID sprendimu prieigai prie pagrindinių viešųjų paslaugų. Be to, Europos skaitmeninės tapatybės sistemos siūlomas saugumas ir kontrolė turėtų piliečiams ir gyventojams suteikti visišką pasitikėjimą, kad Europos skaitmeninės tapatybės sistema visiems suteiks priemones kontroliuoti tai, kas turi prieigą prie jų skaitmeninio dvynio ir kokius konkrečius duomenis gali gauti. Taip pat prireiks aukšto saugumo lygio, susijusio su visais skaitmeninės tapatybės parengimo aspektais, įskaitant europinės skaitmeninės tapatybės dėklės išleidimą ir skaitmeninės tapatybės duomenų rinkimo, saugojimo ir atskleidimo infrastruktūrą.

Be to, dabartinė eIDAS sistema neapima elektroninių požymių, tokių kaip medicinos pažymų ar profesinių kvalifikacijų, teikimo, todėl sudėtinga užtikrinti tokių kredencialų teisinį pripažinimą elektronine forma Europos lygmeniu. Be to, eIDAS reglamentu naudotojams nesuteikiama galimybės riboti dalijimąsi tapatybės duomenimis tiek, kiek griežtai būtina paslaugai teikti.

Nors įvertinus eIDAS reglamentą paaiškėjo, kad patikimumo užtikrinimo paslaugų teikimo sistema yra gana sėkminga, užtikrina aukštą patikimumo lygį ir daugumos patikimumo užtikrinimo paslaugų diegimą ir naudojimą, dar daug ką reikia nuveikti siekiant visapusiško darnumo ir pripažinimo. Kalbant apie kvalifikuotus interneto svetainių tapatumo nustatymo sertifikatus, piliečiai turėtų galėti jais pasikliauti ir gauti saugią ir patikimą informaciją apie tai, kas administruoja interneto svetainę, todėl būtų sumažinta sukčiavimo tikimybė.

Be to, siekiant reaguoti į rinkų dinamiką ir technologinius pokyčius šiuo pasiūlymu dabartinis patikimumo užtikrinimo paslaugų eIDAS sąrašas papildomas trimis naujomis kvalifikuotomis patikimumo užtikrinimo paslaugomis, būtent elektroninio archyvavimo paslaugų, elektroninių registrų teikimu ir nuotolinio elektroninio parašo bei spaudo kūrimo įtaisų valdymu.

Šiuo pasiūlymu taip pat siūlomas darnus požiūris į saugumą, kad piliečiai galėtų pasikliauti jiems internete atstovaujančia Europos skaitmenine tapatybe, o internetinių paslaugų teikėjai galėtų visapusiškai pasikliauti skaitmeninės tapatybės sprendimais ir juos pripažinti nepriklausomai nuo to, kur jie buvo išleisti. Šis pasiūlymas reiškia pokyčius Europos skaitmeninės tapatybės sprendimų leidėjams, nes numatoma bendra techninė architektūra, pavyzdinė sistema ir bendri standartai, parengtini bendradarbiaujant su valstybėmis narėmis. Būtinas darnus požiūris siekiant išvengti didesnio susiskaidymo kuriant naujus skaitmeninės tapatybės sprendimus valstybėse narėse, kurį lemtų skirtingi nacionaliniai sprendimai. Darnus požiūris taip pat sustiprins bendrąją rinką, nes juo piliečiams, kitiems gyventojams ir įmonėms būtų suteikta galimybė saugiai, patogiai ir vienodomis sąlygomis nustatyti tapatybę internetu visoje ES, kad būtų galima naudotis ir viešosiomis, ir privačiomis paslaugomis. Naudotojai galėtų pasikliauti patobulinta elektroninės tapatybės ekosistema ir visoje Sąjungoje pripažįstamomis patikimumo užtikrinimo paslaugomis.

Siekiant išvengti susiskaidymo ir kliūčių dėl skirtingų standartų, Komisija kartu su šiuo pasiūlymu priims rekomendaciją. Šioje rekomendacijoje bus nustatytas bendrą požiūrį remiantis procesas, valstybėms narėms ir kitiems atitinkamiems viešojo ir privačiojo sektorių suinteresuotiesiems subjektams sudarantis sąlygas bendradarbiaujant su Komisija stengtis sukurti priemonių rinkinį, kuris leistų išvengti skirtingų metodų ir nekeltų pavojaus būsimam Europos skaitmeninės tapatybės sistemos įgyvendinimui.